程帥和陶二詩見憶次韻
作者：陳造
朝代：宋

paragraphs: 我瞻西郊，雲停不雨。
鷄栖亂山，十舍千阻。
一書緘春，慰厲存撫。
望之或違，搔首企佇。
停雲釃之，蜚雨濛濛。
啟筒有獲，如渴吸江。
孤月河漢，輕颸牖窗。
憶侍誨色，杖屨後從。
盱衡推予，褒衮儷榮。
靡懷不傾，靡言不情。
會晤良難，欻然西征。
孰謂愁斛，無自而生。
竹萌觸雪，粟花綴柯。
風日山城，未春已和。
命駕取塗，計日不多。
官曹簡書，公其謂何。